Update 3 aprilie 2017: canalul de Telegram despre care scrisesem inițial a trecut prin câteva modificări, complicându-se inutil un sistem simplu de alertă. Nu-i nimic, am actualizat și eu tutorialul de mai jos cu noile instrucțiuni.

Cele 513 articole scrise în trecut despre cutremure probabil v-au arătat că fac tot posibilul să fiu avertizat din timp de sosirea lor. Efectele unui cutremur produs în Vrancea se resimt la București după vreo 25-30 de secunde, timp suficient ca un sistem de avertizare să dea alarma. Măcar știi ce urmează să se întâmple și nu te panichezi la fel de tare când începe să salte blocul.

Biziday a anunțat oficial că renunță la alerta de cutremur, dar poate vă interesează alte metode. Sunt tot felul de metode de a fi avertizat, de la a ține un tab deschis pe alerta.infp.ro la extensia de Chrome și poate alte servicii. Iată o alternativă care vă trimite mesaje push pe telefon, la fel ca Biziday.

La ultimul articol, mai mulți cititori mi-au spus despre existența unui canal pe Telegram unde cutremurele sunt anunțate automat prin notificări push, imediat ce sistemele computerizate din Vrancea sună alarma. Bună ideea; am investigat un pic totul și am instalat și eu totul. Între timp, acel canal de avertizare a fost preluat chiar oficial de INFP sau ceva de genul acesta.

Iată un mic ghid pentru a vă seta și voi totul.

Instalați Telegram și faceți-vă cont. Este un program foarte asemănător cu WhatsApp (login prin numărul de telefon), fiind folosit pentru că din start trimitea mesajele folosind o criptare puternică. Îl găsiți pentru Android sau pentru iPhone. Tutorialul de mai jos este pentru Android. Pe iPhone arată altfel totul, dar principiul este același.

Dați click pe butonul de search din dreapta sus și scrieți @alertacutremur_bot. Selectați rezultatul cu acel nume (cu _bot în capăt; cel fără _bot este un canal informativ despre bot, aceasta fiind modificarea din aprilie 2017).

Apăsați Start pentru a porni botul. Botul este ca o persoană care răspunde la niște comenzi, similar cu mIRC sau huburile de DC++ de demult.

Apare o listă de comenzi pe care le puteți transmite. Fie scrieți “/alerta” în chat, fie apăsați butonul / și selectați de acolo această comandă pentru a vă abona la alerte.

De-ar fi așa de simplu! Acum apare un mesaj care spune că trebuie să acceptați Termenii și Condițiile. Apăsați butonul de jos.

Veți primi condițiile sub forma unor mesaje. Citiți-le dacă vreți, dar nu zic nimic important. Apăsați “Accept”.

Ca dovadă că ați acceptat chiar voi condițiile, vi se cere numărul de telefon și adresa de email în loc de “semnătură”. Scrie prin T&C că nu fac nimic dubios cu ele, nu le dau altora (sper, că am scanat mai rapid textul), așa că introduceți-le și să trecem mai departe. Cred că puteți băga și date false, că sistemul Telegram nu are legătură cu asta.

După ce le introduceți, apar mai jos diverse canale la care vă puteți abona, astfel:

cutremure mai mici de 5 grade

cutremure între 5 și 6 grade

cutremure între 6 și 7 grade

cutremure mai mari de 7 grade

canal educațional.

Vă interesează, bănuiesc eu, cele trei canale 5-6, 6-7 și 7+. Primul este opțional. Cutremurele de 5-6 grade se simt la noi, dar nu sunt periculoase. Totuși, prefer să-mi spună telefonul că urmează un cutremur de 5,2 grade decât să-l simt eu și, pentru o secundă, să mă sperii întrebându-mă de câte grade o fi. Eu m-am abonat la toate trei.

Apăsați pe ce buton vreți. Apare un mesaj care vă cere confirmarea de abonare la acel canal. Apăsați OK.

Așa arată canalul. Dați click pe titlul său pentru a accesa meniul de notificări.

Intrați la secțiunea Notifications.

Bifați Enable Custom Notifications și alegeți-vă o notificare bună.

Recomandarea mea: Vibrate Long, Smart Notification 10/1 (adică 10 notificări pe minut, să sune mult, nu o singură dată), Priority max (ca să sune și dacă telefonul e pus pe vibrație sau pe do not disturb). Alegeți un sunet special, poate unul de aici, ceva violent pentru urechi și puternic ca intensitate.

Acum întoarceți-vă la canalul botului și repetați operațiunile pentru 6-7 și 7+.

Asta e tot legat de Telegram. Sunteți rezolvați.

Mai e ceva de configurat în telefon. Anumite telefoane, tot mai multe, integrează software ce trece în sleep aplicațiile rar folosite, astfel încât acestea nu pot trimite notificări imediat ce ar fi cazul, ci doar când deschideți voi ecranul. Dacă nu mă înșel, Android 7 chiar include o astfel de funcție. Samsung-ul meu are un progrămel care trece în sleep programele ce n-au fost folosite în ultimele trei zile, cum sigur s-ar întâmpla cu Telegram.

Prin urmare, intrați în ce astfel de program aveți și reglați-l să ignore Telegram. Eu am pus programul în lista de Unmonitored Apps.

Asta e tot.

La câteva zile după ce am făcut configurarea de mai sus, am primit mesaj pe canal că acesta devine unul oficial de alertă la cutremur. Nu știu ce înseamnă asta, poate are legătură cu INFP. Săptămâna trecută au făcut și teste de alerte și le-am primit cu succes; prima oară când a început să sune mi-a sărit pulsul în 150, că am recunoscut imediat sunetul.

Iată cum a arătat alerta la cutremurul din 28 octombrie, cel mai mare din ultimii ani:

INFP a făcut și o retrospectivă bună a cutremurelor din România, la 40 de ani de la cel din 1977. Merită citită. Eu, de exemplu, nu știam că la cutremurul din 1986 au murit 100 de oameni în Republica Moldova.

Bonus: